pápežovi Jánovi Pavlovi II. blahoželali k jeho včerajším 84. narodeninám.
Vlani na internetovú stránku www.vatican.va prišli státisíce prianí. Na pošte vo Vatikáne zdvojnásobili počet pracovníkov, aby mohli spracovať všetky zásielky adresované Svätému Otcovi od prezidentov, predsedov vlád i členov vládnych kabinetov, významných osobností a veriacich z celého sveta. S pomocou poľských rehoľných sestier pápež - osobne alebo niekoľkými predtlačenými riadkami s požehnaním a modlitbou - odpovie každému.
Predseda portugalskej vlády José Manuel Durao Barroso bol včera prvým hosťom pápeža Jána Pavla II., ktorý mu zablahoželal k 84. narodeninám. Popoludní Svätý Otec prijal poľského prezidenta Aleksandra Kwasniewského. Po lepšie upravenej liečbe Parkinsonovej choroby sa pápež v uplynulých mesiacoch zdal byť v pomerne dobrej forme. Začiatkom júna má odcestovať do Švajčiarska, čo bude jeho prvá cesta do zahraničia od septembra minulého roku, keď navštívil Slovensko. Už v pondelok večer poslal pápežovi blahoželanie taliansky prezident Carlo Azeglio Ciampi. Vyzdvihol v ňom pápežovu predvídavosť, keď sa postavil proti vojne v Iraku, a ocenil jeho neustávajúce výzvy na mier.
V popoludňajších hodinách prefekt Kongregácie pre biskupov, kardinál Giovanni Battista Re, bývalý predseda talianskej vlády Giuliano Amato, predseda Senátu Marcello Pera a hovorca Vatikánu Joaquín Navarro-Valls predstavili novú knihu spomienok Jána Pavla II. s názvom Vstaňme a poďme. Autobiografickú knihu vystavili včera vo všetkých kníhkupectvách na triede Conciliazione vedúcej k Námestiu svätého Petra. Ide o spomienky Jána Pavla II. od 4. júla 1958, keď bol vysvätený za biskupa, až do 16. októbra 1978, keď ho kardináli v konkláve zvolili do čela rímskokatolíckej cirkvi.
Kniha Vstaňme a poďme vychádza v poľskom, talianskom, francúzskom, španielskom a nemeckom jazyku a v miliónových nákladoch na celom svete. Autobiografické dielo má 200 strán a obsahuje aj fotografie Krakova, kde Karol Wojtyla pred zvolením za hlavu rímskokatolíckej cirkvi pôsobil ako arcibiskup. Jej názov nie je narážkou na oživenie Lazara, ale na výzvu Ježiša na Olivovej hore adresovanú apoštolom, aby ho nasledovali. Vydavateľstvo získalo práva na dielo pre celý svet, okrem Poľska.
Najdôležitejšie správy z východu Slovenska čítajte na Korzar.sme.sk.